Bybelskool » Teenwoordigheid van God
Die beoefening van die teenwoordigheid van God word veral met die 17de-eeuse boek Brother Lawrence-The Practice of the Presence of God geassosieer. In hierdie boek het Joseph de Beaufort briewe van en 'n paar gesprekke met Nicholas Herman opgeteken. Nicholas Herman is beter bekend as broer Lawrence, die naam wat hy gekry het in 'n klooster in Parys waar hy as kok gewerk het. Broer Lawrence het 'n direkte benadering tot die geestelike lewe gevolg en dit was sy doel om álles wat hy gedoen en gedink het "in die Here" en "vir die Here" te doen en te dink.
Hierdie geloofsgewoonte behels om met 'n voortdurende en groeiende bewussyn van en sensitiwiteit vir die Here se teenwoordigheid te leef. Elke oomblik van elke dag is 'n gawe van God se betrokkenheid in ons lewe. Dit nooi ons uit om in gemeenskap en eenheid met Hom te leef. Soos Paulus in Filippense 1:21 sê: "Want om te lewe, is vir my Christus."
Jy kan hierdie geloofsgewoonte deur die volgende geloofspraktyke beoefen (die skakels sal mettertyd op die webtuiste bygevoeg word, soos ek dit publiseer – jy sal dit ook in jou Inbox kry). Onthou, werk eers vir twee weke met die eerste een, Beoefen die teenwoordigheid van God. Daarna die omgee en dienslewering ensovoorts:
Omdat hierdie geloofsgewoonte eintlik behels dat jy dit as 'n lewenspraktyk beoefen, d.w.s. dat dit jou hele manier van lewe begin vorm, is hier net 'n paar voorstelle om jou gedagtes te prikkel. Jy moet eintlik jou eie spyskaart van geloofsgewoontes opstel – dit sluit die geloofgewoontes by die daaglike ondersoek sowel as die geestelike lees van die Bybel in – om jou te help om al hoe meer te groei in jou bewussyn van God se teenwoordigheid, totdat dit jou só volmaak van Homself, dat jy in Hom begin lewe.
Hier is dus net 'n paar wenke. Daar is ook 'n paar ander geloofgewoontes wat jy in dié tyd kan beproef hierna aangedui.
Ontwikkel 'n lewensritme wat jou deur jou dag heen aan God en sy teenwoordigheid herinner.
Stuur gereeld skietgebede op, soos Nehemia in die Ou Testament (Neh. 2:4).
Gebruik die gebed van die hart wanneer jy bid. Hierdie gebed laat jou fokus op God as die middelpunt van jou lewe. Bid dit gereeld.
Stel jou daarop in om alles wat jy doen bewustelik "vir die Here" te doen.
Oefen jou daarin om ander mense deur God se oë te sien. Hoe sou Hy reageer op die mens wat nou voor jou staan of jou pad op die een of ander manier kruis?
Wanneer jy die daaglikse ondersoek beoefen, doen moeite om na God te luister in die besonderhede van elke dag. Dieselfde geld vir die geestelike lees.
Kies vir jou simbole, skilderye, beeldhouwerke, en so meer, wat jou aan God se teenwoordigheid herinner. Sit of hang dit op opsigtelike plekke en doen moeite om elke dag daarna te kyk. Praat met die Here daaroor.
Hou rekening met die waarheid dat God werk deur alles wat met jou gebeur. Reageer daarom op alles wat met jou gebeur asof jy op God se betrokkenheid in jou lewe reageer ('n gedagte van Richard Niebuhr).
Beoefen die teenwoordigheid van die Here ook tydens die onderbrekings in jou lewe. Van die belangrikste dinge wat Jesus gedoen het, het Hy gedoen wanneer Hy deur iemand onderbreek is. Dink aan die Samaritaanse vrou by die put (Joh. 4), aan die vrou wat aan bloedvloeiing gely het (Matt. 9:20), en aan Jaïrus wat versoek het dat Jesus sy dogtertjie sou genees (Mark. 5:22).
Memoriseer 'n vers of 'n gedagte uit die Woord wat jou deur die dag kan herinner aan God se teenwoordigheid in jou lewe. Herhaal dit gereeld.